**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о допунама Закона о науци и истраживањима садржан је у члану 97. тачка 12. Устава Републике Србије према коме Република Србија уређује и обезбеђује између осталог научно-технолошки развој.

**II. РАЗЛОЗИ ЗА ДОНОШЕЊЕ ЗАКОНА**

Доношење Закона о допунама Закона о науци и истраживањима условљено је потребом усаглашавања националног законодавства Републике Србије са правом Европске уније, нарочито са Уредбом Савета (ЕЗ) бр. 723/2009 од 25. јуна 2009. године, којом је успостављен правни оквир за Европски конзорцијум за истраживачку инфраструктуру (ERIC).

Иако је Република Србија Споразумом о учешћу у програму Хоризонт Европа стекла могућност да учествује у ERIC конзорцијумима, у важећем законодавству не постоји посебна одредба којом би се уредило питање признавања статуса, правне личности и капацитета ERIC-а у правном поретку Републике Србије, нити су обезбеђени услови за примену европских прописа који се односе на пореске и царинске олакшице и јавне набавке.

На основу закључака TAIEX експертске мисије Европске комисије спроведене у октобру 2024. године, препознато је да је неопходно допунити важећи Закон о науци и истраживањима ради потпуне хармонизације са прописима Европске уније. Препоруке експерата указују да је овај приступ најефикаснији у погледу правне сигурности, брзине спровођења и очувања системске кохерентности у области научноистраживачке делатности.

Истовремено, Република Србија је у оквиру Реформске агенде за период до краја 2026. године, у области политике Развој приватног сектора и пословног окружења, преузела конкретне обавезе у оквиру Реформе 1.2.2 — Даљи развој научног и иновационог екосистема за економију засновану на знању. Један од кључних корака у реализацији ове реформе јесте постизање потпуне усклађености са Уредбом о Европском конзорцијуму за истраживачке инфраструктуре (ERIC) до децембра 2025. године, што представља услов за остваривање финансијске подршке Европске уније.

Овим законом се обезбеђује пуна хармонизација са правом Европске уније и уједно се испуњава један од кључних стратешких циљева реформске политике државе у области науке, технолошког развоја и иновација.

Наведени разлози представљају основ за допуну Закона о науци и истраживањима по хитном поступку.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

Одредбом члана 1. Предлога закона о допунама Закона о науци и истраживањима предвиђено је да у члану 9. после тачке 15) додаје се тачка 15а) која гласи:

„15а) да се, у сарадњи са надлежним министарством, активно укључује у оснивање Европских конзорцијума за истраживачку инфраструктуру (ЕРИК конзорцијума), као и да, у складу са могућностима и капацитетима, приступа ЕРИК конзорцијумима које оснивају страни партнери;”.

Одредбом члана 2. прописано је да се у члану 30. став 1. после тачке 10) додаје тачка 10а) која гласи:

„10a) закључује, уз сагласност Владе, уговоре о оснивању европских конзорцијума за истраживачку инфраструктуру (ЕРИК конзорцијума) у Републици Србији и одлучује о чланству домаћих научноистраживачких организација у ЕРИК конзорцијумима које су основали страни партнери, на начин и под условима који су прописани Уредбом Савета (ЕЗ) бр. 723/2009 од 25. јуна 2009. године о правном оквиру Заједнице за Европски конзорцијум за истраживачку инфраструктуру (ERIC) (СЛ Л 206, 8.август 2009, стр. 1), измењене Уредбом Савета (ЕУ) бр. 1261/2013 од 2. децембра 2013. године (СЛ Л 326, 6. децембар 2013, стр. 1)”.

Одредбом члана 3. прописано је да овај закон ступа на снагу наредног дана од дана објављивања у „Службеном гласнику Републике Србије”.

**IV. РАЗЛОЗИ ЗБОГ КОЈИХ СЕ ПРЕДЛАЖЕ ДА ОВАЈ ЗАКОН СТУПИ НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предлаже се да овај закон ступи на снагу наредног дана од дана објављивања у „Службеном гласнику Републике Србије”, будући да за то постоје нарочито оправдани разлози који се огледају у чињеници да је Република Србија у оквиру Реформске агенде за период до краја 2026. године, у области политике Развој приватног сектора и пословног окружења, преузела конкретне обавезе у оквиру Реформе 1.2.2 — Даљи развој научног и иновационог екосистема за економију засновану на знању. Један од кључних корака у реализацији ове реформе јесте постизање потпуне усклађености са Уредбом о Европском конзорцијуму за истраживачке инфраструктуре (ERIC) до децембра 2025. године, што представља услов за остваривање финансијске подршке Европске уније.

**V. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна финансијска средства у буџету Републике Србије.

**VI. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлози за доношење Закона о допунама Закона о науци и истраживањима по хитном поступку јесу неопходност благовременог испуњавања обавеза које је Република Србија преузела у оквиру Реформске агенде за период до краја 2026. године, у области политике Развој приватног сектора и пословног окружења, а у складу са Реформом 1.2.2 — Даљи развој научног и иновационог екосистема за економију засновану на знању.

Један од кључних корака у реализацији наведене реформе јесте постизање потпуне усклађености са Уредбом о Европском конзорцијуму за истраживачке инфраструктуре (ERIC) до децембра 2025. године, што представља услов за остваривање финансијске подршке Европске уније у овој области.

Доношењем овог закона по хитном поступку обезбеђују се неопходне правне и институционалне претпоставке за благовремено испуњавање преузетих међународних обавеза и омогућава се хармонизација националног законодавства са правом Европске уније, чиме се унапређује национални научноистраживачки и иновациони систем и доприноси развоју економије засноване на знању.